Vruntlike grute und wes ik gudes vormach to juwer beheglicheit. Ersamen, lefven vrundes. Wellet weten, dat my myn vader her Kersten und des rikes raat thogescrewen heft, wo dat Iwar Vlemink licht in der see mit einer snikken und mitt einen schyttenbothe mit 60 man und is der rike vient und rofwet wpp den kopman und heft des willen, dat hee hir sinen broderen wil wntsettinghe doen, ofthe hee dat bybryngen kan. Hirwmme, lefven vrundes, is my desse sake also angebracht van des ergenantten rikes rades wegen, juwer erwerdicheit thothoscriwende, dat juwe ersame lefve welle helpen mit manne und mit schepen den ergenantten Iwar vorstoren und vornederen, uppe dat hee sinen willen nicht vollenbrenghe, wentte hee der stede vient is also grot also der rike. Hirwmme, lefven vrundes, wellet my hirvan ein enkkede antwart thoscriwen und dat gy darby doen, also gy van den rike wolden hebben, ofte jw des behoff wer. Gode almechttighe siit befolen tho ewigen tiden. Gescreven tho Raseborgh an suntte Jakobes avende am jare 36. By my Karl Kerstesson, howetman tho Wiborgh. Adress: Den ersamen, vorsichtigen, wisen luden, borgermesteren und ratmannen tho Reval, kome desse breff mit erwerdicheit etc.